ΓΡΑΠΤΗ ΕΡΩΤΗΣΗ E-0599/98 υποβολή: Panayotis Lambrias (PPE) προς την Επιτροπή (4 Μαρτίου 1998)

Θέμα: Σημαντική ρύπανση από βενζόλιο στο Νομό Αττικής

Σύμφωνα με πρόσφατες μετρήσεις το φωτοχημικό νέφος της Αθήνα επιβαρύνθηκε με την έντονη παρουσία του βενζολίου. Ο καρκινογόνος αυτός ρύπος θεωρείται αποτέλεσμα της εκεταμένης χρήσης καταλυτών στα αυτοκίνητα και της μη έγκαιρης ανανέωσής τους.

Ερωτάται η Επιτροπή αν, δεδομένης της ιδιαίτερα αυξημένης επικινδυνότητας του ρύπου βενζολίου, προτίθεται να λάβει άμεσα μέτρα και αν οι υφιστάμενες οδηγίες εφαρμοζόμενες, είναι επαρκείς για να περιορίσουν την επικινδυνότητα του φαινομένου.

Απάντηση της κας Bjerregaard εξ ονόματος της Επιτροπής (24 Απριλίου 1998)

Η λυπηρή αυτή περίπτωση ρύπανσης από αρωματικές ενώσεις (βενζόλιο) δεν οφείλεται, όπως αναφέρει το Αξιότιμο Μέλος, στην εκτεταμένη χρήση των καταλυτών αλλά αντιθέτως στην μη χρησιμοποίηση εξατμίσεων με καταλυτικούς μετατροπείς στα βενζινοκίνητα οχήματα (οι οποίοι κατ'ανάγκην λειτουργούν αποκλειστικά με αμόλυβδη βενζίνη) ή στην μη επαρκή συντήρηση των εν λόγω εξατμίσεων με καταλυτικούς μετατροπείς.

Όσον αφορά την ποιότητα των καυσίμων, σύμφωνα με την οδηγία 85/210/ΕΟΚ του Συμβουλίου, της 20 Μαρτίου 1985, για την προσέγγιση των νομοθεσιών των κρατών μελών των σχετικών με την περιεκτικότητα της βενζίνης σε μόλυβδο ((ΕΕ L 96 της 3. 4.1985. )) επιτρέπεται μέχρι στιγμής μέγιστη περιεκτικότητα σε βενζόλιο 5% κατ'όγκο τόσο στην αμολυβδούχο όσο και στην αμόλυβδη βενζίνη.

Αλλαγές που θα αφορούν τόσο το βενζόλιο όσο και τις αρωματικές ενώσεις γενικότερα προβλέπονται βραχυπροθέσμως από τη στιγμή που θα εγκριθεί από το Κοινοβούλιο και το Συμβούλιο η νομοθεσία που προτείνει η Επιτροπή στο πλαίσιο του προγράμματος Auto Oil ((COM(96)248 τελικό. )). Από την 1η Ιανουαρίου του έτους 2000 η προδιαγραφή για την μέγιστη περιεκτικότητα της μολυβδούχου και της αμόλυβδης βενζίνης σε βενζόλιο θα είναι 1%. Θα έχει επίσης ρυθμιστεί νομοθετικά από την ίδια ημερομηνία η μέγιστη περιεκτικότητα της αμόλυβδης βενζίνης σε αρωματικές ενώσεις (βενζόλιο καθώς και τολουόλιο και ξυλόλιο), η οποία, αναμενομένης της τελικής απόφασης από το Συμβούλιο και το Κοινοβούλιο, προβλέπεται ότι θα κυμαίνεται μεταξύ 42% και 45% στην Ευρώπη, σε σύγκριση με επίπεδα ακόμη και άνω του 50% σε ορισμένα κράτη μέλη.

Θα πρέπει να προστεθεί ότι το πρόγραμμα Auto Οil I θα έχει επίσης ως αποτέλεσμα προσαρμογές εκ μέρους των ευρωπαίων κατασκευαστών βενζινοκίνητων οχημάτων, επειδή θα επιβάλει την ενσωμάτωση στα οχήματα συστημάτων διάγνωσης που θα πληροφορούν τον οδηγό για την βλάβη του αντιρρυπαντικού εξοπλισμού και θα τον καθοδηγούν να διενεργήσει τις ενδεδειγμένες επισκευές Τέλος, πάντοτε στο πλαίσιο του ιδίου προγράμματος, σε πρόταση οδηγίας ((COM(1998)117. )) προβλέπεται από την ίδια ημερομηνία να καταστεί αυστηρότερη η επιθεώρηση και η συντήρηση. Όλα αυτά τα μέτρα θα συμβάλουν αναμφισβήτητα στην βελτίωση της ποιότητας του ατμοσφαιρικού αέρα σε όλη την Ευρώπη από το 2000. Για μετά το 2000 θα πρέπει επίσης να αναφερθεί το υπό εκπόνηση πρόγραμμα Auto Oil II, το οποίο αναμένεται ότι θα καταλήξει σε συμπεράσματα στα μέσα του έτους 1999 όσον αφορά την ποιότητα των καυσίμων και την κατάλληλη τεχνολογία οχημάτων από το έτος 2005.

Σε ευρύτερο πλαίσιο, η οδηγία 96/62/ΕΚ ((ΕΕ L 296 της 21.11.1996. )) με την οποία καθορίζεται το πλαίσιο για την μελλοντική πολιτική στο θέμα της ποιότητας του ατμοσφαιρικού αέρα στην Ευρώπη, αποσκοπεί στην αποφυγή,την πρόληψη και τον περιορισμό των επιπτώσεων της ρύπανσης στην ανθρώπινη υγεία και το περιβάλλον. Με αυτή την οδηγία πλαίσιο δεσμεύεται η Επιτροπή να προτείνει κατευθυντήριες οδηγίες οι οποίες καθορίζουν τα πρότυπα ποιότητας του ατμοσφαιρικού αέρα για δώδεκα ρυπαντές. Επί του παρόντος στην Επιτροπή καταστρώνονται προτάσεις για τον καθορισμό των οριακών τιμών για το βενζόλιο.